b'\n_START_ARTICLE_\nVinko Kastelic\n_START_SECTION_\n\xc5\xbdivljenje in delo\n_START_PARAGRAPH_\nVinko Kastelic se je rodil v siroma\xc5\xa1ni kme\xc4\x8dki dru\xc5\xbeini pri \xc5\xbdu\xc5\xbeemberku.  Klasi\xc4\x8dno gimnazijo je obiskoval v \xc5\xa0kofovih zavodih v \xc5\xa0entvidu nad Ljubljano in tam maturiral.  Kot  pred njim njegova starej\xc5\xa1a brata duhovnika, se je po maturi vpisal v ljubljansko semeni\xc5\xa1\xc4\x8de.  Kot dijak in semeni\xc5\xa1\xc4\x8dnik je zbiral knjige za svojo knji\xc5\xbenico, se udejstvoval v glasbi  in petju, bil pa je tudi talent za u\xc4\x8denje jezikov in se je med drugim u\xc4\x8dil \xc5\xa1pan\xc5\xa1\xc4\x8dine.  Po novi ma\xc5\xa1i je \xc5\xa1e eno leto nadaljeval bogoslovne \xc5\xa1tudije,  avgusta 1941 pa je bil postavljen za kaplana v \xc5\xbeupnijo \xc5\xa0entjernej na Dolenjskem, ki je bil pod okupacijo fa\xc5\xa1isti\xc4\x8dne Italije. Prevzel je skrb nad pravkar ustanovljeno \xc5\xa1entjernejsko Katoli\xc5\xa1ko akcijo kme\xc4\x8dkih fantov. Bil je dober in gore\xc4\x8d pridigar in voditelj mladine. _NEWLINE_Pod vtisom vesti o likvidacijah nasprotnikov OF je slutnjo prihajajo\xc4\x8dih dogodkov podal v  dnevni\xc5\xa1kem zapisu z dne 29. 3. 1942, dobre tri mesece pred smrtjo:  _NEWLINE_Rad bi dal svoje mlado \xc5\xbeivljenje v spravo, da bi tako olaj\xc5\xa1al in skraj\xc5\xa1al trpljenje drugih, tako nedol\xc5\xbenih, kakor tudi krivcev. Nedol\xc5\xbenih, ker niso krivci, krivcev pa zato, da bi se spreobrnili, da bi jih \xe2\x80\x93 te Savle \xe2\x80\x93 Bog pahnil s konja, ne v svojo in drugih pogubo, ampak v bo\xc5\xbeansko poni\xc5\xbeanje: da bi preganjalci bo\xc5\xbeji postali \xc4\x8dastilci. Vse to sem pripravljen radovoljno sprejeti, da bi tudi sam dobil polnost. _NEWLINE_Tudi v \xc5\xa1entjernejski dolini so za\xc4\x8dele padati prve civilne \xc5\xbertve:  Janez Zagorc iz Gorenje Stare vasi, Anton Plantan iz Vrha, brata Franc in Jo\xc5\xbee Kromar iz Roj, mati in h\xc4\x8di Marija in Vida Zagorc iz \xc5\xa0t. Jerneja, ob\xc4\x8dinski tajnik Lojze \xc5\xa0etina, 19-letni Vinko Frankovi\xc4\x8d. V odziv na nasilje OF so se za\xc4\x8dele v okviru Slovenske zaveze pobude o oblikovanju nekomunisti\xc4\x8dnega odpora proti okupatorju. V maju 1942 je bila ustanovljena skupina \xc2\xbbnacionalne ilegale\xc2\xab\xc2\xa0kot veje JVvD, ki je s svojo aktivnostjo za\xc4\x8dela \xe2\x80\x93 vzporedno s partizani -  na Gorjancih. Kaplana Kastelica so partizani dol\xc5\xbeili nova\xc4\x8denja \xc5\xa1entjernejskih fantov za to enoto; Kastelic je bil gore\xc4\x8d javni nasprotnik komunizma.\n_START_SECTION_\nZajem Jo\xc5\xbeeta Luzarja, Toneta Krhina in Janeza Gu\xc5\xa1tina\n_START_PARAGRAPH_\nKonec junija 1942 so partizani zajeli 3 \xc4\x8dlane Katoli\xc5\xa1ke akcije iz \xc5\xa1entjernejske doline: Janeza Gu\xc5\xa1tina, 21, iz Gorenjega Mokrega Polja, Jo\xc5\xbeeta Luzarja,  33,  iz Dolenjega Maharovca,  in Toneta Krhina, 29, iz Dolenjega Gradi\xc5\xa1\xc4\x8da.  Pod obto\xc5\xbebami ovadu\xc5\xa1tva so jih ve\xc4\x8d dni mu\xc4\x8dili in zasli\xc5\xa1evali. Gu\xc5\xa1tinov o\xc4\x8de je preko znanca partizana sku\xc5\xa1al izvedeti, ali je njegov sin \xc5\xa1e \xc5\xbeiv, in dobil odgovor: \xc2\xbbJe \xc5\xa1e \xc5\xbeiv, a je tako razbit, da takega ne bodo dali nazaj.\xc2\xab Kastelic se je sku\xc5\xa1al izpogajati za njihovo izpustitev. V svojem dnevniku nekaj dni pred smrtjo je zapisal: "Gospod moj, kaj ne ve\xc5\xa1, kaj sem ti ponudil? Zakaj jih mu\xc4\x8di\xc5\xa1 toliko, ko sem jaz na razpolago? Prosim te, rotim te, prizanesi ljudem, mene udari, \xc4\x8de \xc5\xbee mora satan tol\xc4\x8di po nas."\n_START_SECTION_\nZasli\xc5\xa1anje in justifikacija\n_START_PARAGRAPH_\nKastelicu je \xc4\x8detni\xc5\xa1ki kapetan Janko Debeljak 23. maja 1942 naro\xc4\x8dil takoj\xc5\xa1njo mobilizacijo lokalnih fantov v Slovensko legijo, vendar ta pri tem ni bil uspe\xc5\xa1en (Saje 1952: 268). 20. junija je kaplan Nande Babnik po kurirki Pepci Rus poslal Kastelicu pismo z grajo zaradi dveh neuspelih pozivov za rekrutacijo in mu naro\xc4\x8dil, naj pripravi oro\xc5\xbeje na Mokrem polju. Pismo je pri\xc5\xa1lo v roke partizanom, ki so ukazali njegovo aretacijo. Zajeli so ga 27. junija 1942, ko je od\xc5\xa1el iz \xc5\xa0entjerneja v bli\xc5\xbenje \xc5\xa0marje pou\xc4\x8devat verouk. V svoji sobi je pustil oporoko.  Uklenjenega so odvedli v Gorjance, kjer je zasli\xc5\xa1anje pred partizanskim voja\xc5\xa1kim sodi\xc5\xa1\xc4\x8dem vodil Franc Pirkovi\xc4\x8d. Po poro\xc4\x8dilu kolaborantskega tiska so ga tudi mu\xc4\x8dili. _NEWLINE_5.) Kdo ima oro\xc5\xbeje?_NEWLINE_\xc5\xa0piler iz Dol. Vrhpolja ima municijo in tri pu\xc5\xa1ke, karabinke. V potoku nasproti mlina je ena pu\xc5\xa1ka. Hudoklin na Dobravi ima pu\xc5\xa1komitraljez. Na cerkvi v \xc5\xa0t. Jerneju je za tretjim  tramom ena karabinka. Vide na \xc5\xbdvabovem ima eno karabinko. [...] _NEWLINE__NEWLINE_14.) Kak\xc5\xa1ne direktive vam je dal Kek?_NEWLINE__NEWLINE_Dal mi je slede\xc4\x8de direktive: \'Zbirajte dobre katoli\xc5\xa1ke fante, take, ki so \xc5\xbee odslu\xc5\xbeili vojake, ne pa prestare [...] in poizvedujte za oro\xc5\xbejem in ga dobro shranite.\'_NEWLINE__NEWLINE_Iz zapisnika zasli\xc5\xa1anja 30. 6. 1942 _NEWLINE_Spoznali so ga krivega belogardisti\xc4\x8dnega delovanja, obsodili na smrt in justificirali 30. junija 1942. 3. julija so eksekutirali tudi vse tri njegove sodelavce, za katerih re\xc5\xa1itev je posku\xc5\xa1al posredovati. Pri izkopu trupel, ki ga je va\xc5\xa1ka stra\xc5\xbea izvr\xc5\xa1ila 1. novembra 1942, so na Kasteli\xc4\x8devi lobanji odkrili tri rane, iz katerih so sklepali, da je bil ubit s krampom. Zakopan je bil pri Vodenicah, brez obleke in brez \xc4\x8devljev, okoli vratu pa je imel duhovni\xc5\xa1ki kolar. Posmrtne ostanke \xc5\xbertev so doma\xc4\x8dini pokopali na pokopali\xc5\xa1\xc4\x8du v \xc5\xa0t. Jerneju. Po osvoboditvi oblast njihovih grobov ni dovolila oskrbovati.'